 NA THE EAST AFRICAN RAIS Mstaafu wa Kenya, Uhuru Kenyatta, ameanza shughuli ya kupatanisha serikali ya Ethiopia na kundi la waasi la Tigray People’s Liberation Front (TPLF) kwa lengo la kumaliza vita vya wenyewe kwa wenyewe. Mazungumzo hayo yanafanyika nchini Afrika Kusini na yanatarajiwa kufikia tamati Jumapili, kwa mujibu wa Vincent Magwenya, msemaji wa kiongozi wa nchi hiyo, Rais Cyril Ramaphosa. Viongozi wengine wanaoongoza mazungumzo hayo ya siku sita ni rais wa zamani wa Nigeria Olusegun Obasanjo ambaye pia ni balozi wa Umoja wa Afrika (AU) katika ukanda wa Upembe wa Afrika, pamoja na aliyekuwa naibu rais wa Afrika Kusini Phumzile Mlambo-Ngcuka. AU jana Jumatano ilitoa taarifa ya kuashiria kuwa mazungumzo hayo yanaendelea vyema. “Mwenyekiti wa Tume ya Umoja wa Afrika Moussa Faki Mahamat anatangaza kuzinduliwa kwa mazungumzo ya ana kwa ana baina ya serikali ya Ethiopia na viongozi wa TPLF,” ikasema AU. Mahamat alishukuru serikali ya Afrika Kusini kwa kukubali kuwa mwenyeji wa mazungumzo hayo. Mazungumzo hayo yalifaa kuanza Jumatatu lakini yakakosa kufanyika baada ya ujumbe unaowakilisha serikali ya Ethiopia kuchelewa kuwasili nchini Afrika Kusini. Magwenya alisema kuwa Afrika Kusini itatoa usaidizi wowote unaohitajika kuhakikisha kuwa mazungumzo hayo yanafaulu. “Afrika Kusini inaunga mkono juhudi za AU kutaka kuhakikisha kuwa amani inadumishwa kote Barani Afrika,” akasema. AU, Umoja wa Mataifa (UN) na Amerika wamekuwa wakishinikiza serikali ya Ethiopia kukubali kufanya mazungumzo na vigogo wa jimbo la Tigray ili kusitisha vita vilivyodumu kwa miaka miwili tangu Novemba 2020. Inakadiriwa kuwa zaidi ya watu 2,000 wameuawa katika mapigano hayo huku mamilioni wakitoroka makazi yao. Upinzani nchini Ethiopia umekuwa ukidai kuwa zaidi ya watu 50,000 wameuawa katika vita hivyo. Wawakilishi wa Amerika na UN pia wamehudhuria mazungumzo hayo, kwa mujibu wa AU. Katika hotuba yake mara baada ya kuapishwa Septemba 13, 2022, kiongozi wa Kenya Rais William Ruto aliteua mtangulizi wake Rais Mstaafu Kenyatta kuwa balozi wa masuala ya amani katika Ukanda wa Maziwa Makuu. Rais Ruto alisema kuwa Kenyatta alikuwa amepiga hatua kubwa katika kurejesha amani barani Afrika, haswa nchini Ethiopia. Ruto pia alimteua Uhuru kuwa balozi wa masuala ya mabadiliko ya tabianchi. Mazungumzo ya amani nchini Ethiopia yalikosa kufanyika Oktoba 8, 2022, baada ya Kenyatta kukataa kuhudhuria huku akisema kuwa hakuwa amefahamishwa mapema. Kenyatta kupitia barua yake kwa Faki alitaka AU kupangia mazungumzo hayo tarehe tofauti ili kumpa muda wa kujiandaa vyema. Rais Mstaafu wa Kenya alisafiri kuelekea nchini Afrika Kusini wikendi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  